Só lyk damvlakke nou in KaapstadSteenbrasdam (Foto: Stad Kaapstad) Die Stad Kaapstad het gesê damvlakke is besig om te styg, maar dit is nog te vroeg om waterbeperkings te laat vaar. Kaapstad se kollektiewe watergebruik die afgelope week was 520 miljoen liter water per dag. Damvlakke het met 6.3% gestyg tot ŉ algehele vlak van 38.1%. Dit is die grootste styging hierdie jaar. “Die goeie reën wat ons die afgelope vier weke ontvang het, het ons damvlakke laat styg tot op dieselfde vlakke wat dit was teen die einde van die winter van 2017,” het Ian Neilson, adjunk- uitvoerende burgemeester van Kaapstad, gesê. “Alhoewel dit goeie nuus is, is dit nog te vroeg om te weet watter vlakke nodig gaan wees om deur die somer van 2019 te kom. Dit is daarom noodsaaklik dat ons steeds ons verbruik so laag as moontlik hou.” Die Stad Kaapstad maan al sy inwoners om steeds water te bespaar, selfs al reën dit. ŉ Jaar-op-jaar vergelyking van die damvlakke is hier beskikbaar.